LidanRubinov/Halacha-QA huggingface dataset:
שאלה: התקנת עירוב בישובנו: אני גר ביישוב, ואני אחד מצוות העירוב. אנו שוקדים על תקנת העירוב ביישובנו ועל כן אנו באים בכמה שאלות בענייני עירובין. אף שהשאלות הם כלליות ואינם נוגעות למציאות ביישובנו בלבד, נצרך אני לתאר קצת את מבנה העירוב, כיוון שהשאלות מתפרטות לכמה סעיפים. ביישוב ג שכונות: א. שכונה מרכזית והיא עיקר היישוב. ב. שכונה צפונית קטנה. ג. שכונה דרומית קטנה. העירוב הוא עירוב אחד המקיף את כל השכונות, כדי להתיר טלטול בכל המקומות ובין השכונות. ממרכז היישוב לשכונה הצפונית מוביל כביש, והעירוב עובר משני צידי הכביש. כלו אין העירוב מקיף שטחים נוספים מלבד הדרך אל השכונה הצפונית. השכונה הדרומית רחוקה יותר מהיישוב, והיא נמצאת במעלה ההר, והעירוב לשכונה זו מקיף שטחים גדולים מלבד הדרך שמובילה אל השכונה. העירוב שסביב השכונות מורכב (כמעט כולו) מצוה"פ ולא ממחיצה גמורה. ברצוננו לתקן "עירוב גיבוי" לכל שכונה בנפרד. כלו לסגור בצוה"פ כל שכונה בפני עצמה. שני יתרונות לדבר זה: א. אם נקרע העירוב בשבת במקום אחד - לא נפסל כל העירוב אלא רק בשכונה אחת. ב. חלוקת העירוב לשכונות גורמת שקולות מסוימות שנוהגות במקום אחד לא נוהגות בכל היישוב אלא רק באותה שכונה. כך יכולה להיות שכונה אחת שבה העירוב מהודר יותר. ועל כך באנו בכמה שאלות: א. האם עצם סגירת כל שכונה בצוה"פ כנ"ל גורמת להוצאתה מהעירוב הכללי ואסור לטלטל ממנה לשכונה אחרת, או שהעירוב הכללי עדיין קיים ומותר לטלטל בין השכונות? ב. אם נסגור בצוה"פ את השכונה המרכזית מב צדדיה (הצד הצפוני שממנו הכביש לשכונה הצפונית, והצד הדרומי שממנו הכביש לשכונה הדרומית) אזי העירוב של השכונה הצפונית כולל את הכביש שמוביל אליה וכביש זה עולה על שטח בית סאתיים. וקל וחומר בשכונה הדרומית העירוב יכלול את השכונה הקטנה עם עוד שטחים גדולים ושטח השכונה עצמה הוא מיעוט קטן ביחס לשטחים הגדולים. האם במצב זה העירובים של השכונות הקטנות כשרים? ג. אם בנוסף לסגירת השכונה המרכזית משני צדדיה - נוסיף לסגור את השכונות הקטנות בפני עצמן, כך שהכביש שמוביל אל השכונה הצפונית יהיה מוקף בצוה"פ מכל רוחותיו, וכן השטחים שבין השכונה המרכזית לשכונה הדרומית יהיו מוקפים בצוה"פ מרוב רוחותיהם האם באופן זה יהיה מותר לטלטל בין השכונות, או שמא הכביש הצפוני והשטחים הדרומיים ייפסלו מדין צוה"פ בבקעה?
תשובה: העירוב שייך לכלל הציבור והרב המקומי הוא האחראי לתקינותו. האם אין רב במקום?
שאלה: אמירה לגוי במעלית בשבת: אנחנו בשליחות בחו"ל, וגרים בקומה 13 בבנין. האם מותר להגיד לשומר (הגוי כמובן) לפני שבת שילחץ על הכפתור של המעלית לקומה שלנו בשבילנו בשבת?
תשובה: רק אם יש צורך גדול בדבר כגון שמישהו לא כ"כ מרגיש טוב וכדומה מותר לומר לגוי, אבל בלא זה אסור.
שאלה: נסיעה ללידה בשבת: אני בחודש תשיעי ב"ה ויש לי ארבעה ילדים קטנים כ"י. אני לא גרה ליד בית החולים ואם תתרחש לידה בשבת אאלץ לנסוע לבית החולים בשבת. מה לעשות עם הילדים? האם מותר לי לקחת אותם עימי במכונית ולהשאיר אותם אצל הורי שגרים באזור בית החולים (אך הדבר כרוך בהארכת הדרך וכן בעצירה כדי להורידם אצל ההורים)? ישנה עוד אפשרות שהיא להשאיר אותם אצל חברותי ביישוב ואז הם לא יצטרכו לנסוע בשבת, אבל אני אהיה הרבה יותר רגועה אם אדע שהילדים אצל הורי (כיוון שהם קטנים). אודה לכם אם תוכלו לענות במהירות כיוון שאני כבר סמוך ללידה. ישנה עוד אפשרות והיא לנסוע לכל השבתות הקרובות להורי ואז להיות יותר קרובה לבית החולים. אך דבר זה מאד מכביד גם עלי וגם על הורי.
תשובה: הואיל וזה לא הכרחי ויש פיתרון אחר, אין כאן פיקוח נפש, עדיף שתשאירי את הילדים אצל אחת השכנות בישוב עד צאת שבת, שאז יוכל הבעל לחזור הביתה ולהיות עם הילדים או שבמוצאי שבת יקפיצו את הילדים להורים.
שאלה: לקחת אחים לגן לפני תפילה: למדנו שאין לאדם לעסוק בעיסוקיו לפני שהוא מתפלל תפילת שחרית. האם מותר לארגן את אחיי בבוקר ליציאה לגנים, לארגן את הבית, לקחת אותם לגן, ורק כשאגיע לבית הספר אז אתפלל?
תשובה: מותר שאין בדברים שכתבת איסור לפני התפילה.
שאלה: שמיטה בגינה פרטית: חצר הבית שלי מגודרת וסגורה עם שער. בחצר גינת נוי וכן שלושה עצי פרי - לימון, תפוז ורימון. ברצוני לשאול לגבי: 1. השקיה בשנת שמיטה - ההשקיה הינה באמצאות שעון השקיה עם שלושה איזורים. כך שכל הצימחיה באותו אזור מקבלת אותו זמן של השקיה. אני מבין שיש הגבלה על כמות המיים שמותר להשקות בשנת השמיטה. א. איך ניתן לדעת כמה זמן מותר להשקות כל אזור? ב. תמיד יהיה מצב שבאותו אזור יש צמחים שקיבלו מספיק מיים ויש אחרים שעדיין צריכים המשך השקייה - האם מותר להשקות את אותו האזור עד שכל הצמחים קיבלו מיים כל צרכם גם עם חלקם קיבלו יותר מכך? 2. פירות שגדלו בשביעית. אני מבין שעלי להפקיר את הפירות אולם איך מבצעים זאת בפועל אם אינני מעוניין שאנשים יכנסו לחצר הבית, מה עלי לעשות בכדי שאוכל לאכול את הפירות?
תשובה: 1. השקיה מלאכה קלה היא ואין צורך לדקדק בכמות המים המושקת, ועל כן כאשר יש לך השקיה אוטו' אינך צריך לפצל את ההשקיות, אלא אפילו אם יהיה מעט יותר מהצורך אין בכך איסור שביעית (מלבד איסור בל תשחית של המים). 2. עליך להפקיר את חצר, אולם אם הדבר גורם רעש או נזק וכדו' אתה יכול להודיע על שעות שאפשר לקטוף בהם את הפירות, או לחלופין לקטוף ולהניח לפני הגדר את פירות ההפקר שכל אחד יוכל ליטול. בברכת התורה והארץ הרב יהודה הלוי עמיחי
שאלה: שירות לאומי לבנים: אני בחור בן 20 רווק. בגלל היותי מתנחל הצבא נתן לי פטור. בעקבות כך רציתי ללכת לשירות לאומי המותאם לבנים. א. מה דעת הרב אומר על שירות לאומי לבנים? ב.אי אפשר גם לעשות שירות לאומי וגם להתחתן, מה לעשות?
תשובה: לא שמעתי שמתנחל פטור מהצבא. גם לא שמעתי שיש שרות לאומי לבנים. מכל מקום אם פטרוך מהצבא אני מציע שתמשיך בלימודים ותקים בית בישראל ותתרום לעם ישראל בדרכים אחרות.
שאלה: ילד שחוטי הציצית נקרעים לו: ילד בן 3-4 שנים, שכל הזמן חוטי הציצית נקרעים לו (לא מדובר על חוט בודד או שניים שנקרעים אלא שנקרעים חוטים רבים והציצית נפסלת) ויוצא שלובש בגד ארבע כנפות ללא ציצית. בהנחה שאין דרך ביניים - מה עדיף: שנמשיך לחנך אותו למצוות ציצית ע י הליכה עם ציצית פסולה, אלא שלכאורה בדרך זו שכרנו יצא בהפסדו - הילד יעבור כל הזמן על איסור, ויש איסור לגדולים לגרום לקטנים לעבור על איסור, או אפשרות שניה - שילך בלי ציצית כלל, ואז אמנם נדחה באופן זמני למשך שנה-שנתיים את החינוך למצוות ציצית, אבל לפחות לא נגרום לו לעבור על איסור. אשמח לקבל תשובה ברמה העקרונית ולא פתרון טכני כלקפל את החוטים וכדומה.
תשובה: הדרך השנייה נכונה יותר. בחינוך למצוות אין גיל קבוע, אלא כל מצוה כפי הגיל המתאים לה, וככל שהילד גדל ויוכל לקיים יותר מצוות, מחנכים אותו ליותר מצוות. היות והילד לא יכול לשמור על הציציות אין מצוות חינוך ביחס אליו, ולכן כדאי לחכות שנה - שנתיים שהילד יהיה יותר אחראי, ואז לחנך אותו למצוות ציצית. גם כשגדל יותר כדאי לדאוג שהציציות לא יתנפנפו ברוח, אלא שיהיו בתוך המכנסיים, כדי שפחות יגיעו למצב של קריעה.
שאלה: כתיבת דברי תורה בעיתון: האם מותר, ובאיזה אופן, לשלוח עיתון ובו דברי תורה והלכה לכלל הציבור בעיר, כאשר יודעים בודאות כי הרבה מאוד אנשים שאינם שומרי מצוות יזרקו את העיתון לפח, אציין כי מטרת העיתון היא קירוב לתורה ואמונה?
תשובה: במקרה כזה התועלת גדולה מהנזק, ולכן אין לחשוש לדברים השליליים שעלולים להתלוות. כיון שמטרת הפרסום היא מטרה חיובית ולא מדובר שאומרים לאנשים לזרוק את העיתון.
שאלה: רעש בגדר החוק שמפריע: ביתי סמוך מאוד למתחם בית הכנסת ומקום השמחות של הישוב. עריכת אירועים על הדשא בלילות, מאוד מפריעה לבני ביתי, יום לפני האירוע וביום הארוע. לפעמים יש אירוע פעמיים בשבוע. המושב שגדל באוכלוסיה צפוי להעלות את מספר האירועים עם הזמן. אנחנו קבוצה קטנה של בעלי בתים שנמצאת במעוט ביחס לרוב הציבור שמעונין להמשיך את מתכונת השמחות הרגילה תוך התחשבות עד השעה 11 לפי דרישת החוק. מה לעשות וסדר הבית שלנו משתנה בלילות אלו ואנחנו וילדינו פשוט סובלים. מה אומרת ההלכה בענין?
תשובה: לגמרי למנוע יש בעיה, אי אפשר לכפות את הציבור. אם היו עושים בזמנים לא סבירים, אז יש טענה, אך כיון שאם זהו החוק, כנראה זה מה שמקובל בחברה. אולי אפשר לבקש שיגבילו את השעה עד 10 בלילה.
שאלה: על מה לדבר בפגישות: אני בן 23 יצאתי עם כ-20 בנות כשהמטרה הברורה למצוא את המיועדת לי. לצערי אני מוצא את עצמי מצטמצם בפגישות לדיבורים על עיניינים דתיים בלבד ובשל כך השיחה לא זורמת ומהנה, והופכת להיות כמעין חקירה דתית. חיי בישיבה מלאי תוכן והתלהבות בעבודת ה שאני בע"ה מבין בדלותי את חשיבותה, אך כשבאים לבנות בית אני חייב להסכל על החיים הכלליים. אנא עיזרו לי בעיצות על שיחות חשובות שעלי לקיים על מנת לברר אם העומדת מולי, אכן מתאימה לי?
תשובה: עליך לקבל הדרכה מיועץ. חלק מההדרכה תוכל למצוא באתר של הישיבה. לפני שתקבל הדרכה אין טעם לפגישות נוספות.
שאלה: יציאה מהארץ לצורך מצוה: לגבי יציאה מהארץ לצורך הדרכה במחנה לילדים חולי סרטן נאמר לי שאין איסור מכיון שזה משמח אותם ומחזק אותם נפשית וזו מצוה. אם ימצאו מדריך אחר במקומי האם יש ענין להמנע מליסוע, כלומר האם היציאה לחו"ל גם כאשר היא מותרת גורמת לאיזשהו פגם רוחני ועדיף לי שמישהו אחר יסע או מכיוון שזה מותר אין ענין כל שהוא להימנע מנסיעה זו, ואם קיים פגם האם זה ענין של יחידי סגולה קדושי עליון או דבר שמשפיע על כל אחד לרעה?
תשובה: אף על פי שבאמת מצד הדין זה מותר, הייתי מייעץ לך שאם אתה יכול להימנע ואתה לא מחפש את זה, אז אל תיסע.
שאלה: עט ממשרד ממשלתי: הלכתי לביטוח לאומי, ביקשתי עט כדי למלא טופס וכשהגעתי לבית גיליתי שבטעות לקחתי איתי את העט. אני לומדת כל השבוע ולא יוצא לי להגיע לשם. האם זה גזל, ומה עלי לעשות? אם אתקשר אליהם לספר להם את זה, הרי אם פקידה תענה לי היא בוודאי תגיד שאשאיר את זה אצלי - אך למעשה היא רק עובדת שם וזה לא שייך לה אישית לכן לכאורה אין לה סמכות להגיד לי את זה. מה אני אמורה לעשות, האם יש בידי גזל?
תשובה: עפ"י דברי קצות החושן בסימן כ"ה של חושן המשפט מתבאר שגזל בטעות אינו בכלל גזל, ועל כן הגדרת עט זה שנטלת היא כאבידה. באבידה הדין הוא שאין על המשיב להפסיד מכספו לצורך ההשבה, ולכן במקרה שלך שבו תפסידי מזמן הלימודים שלך שהוא בעל ערך כספי, וכן תתצטרכי להשקיע מכספך ולנסוע באוטובוס וכדומה לביטוח הלאומי, הרי את פטורה מללכת באופן מיוחד לביטוח הלאומי ולהשיב את העט. בכל אופן העט איננו שייך לך ועלייך להחזירו לביטוח הלאומי בהזדמנות הראשונה שתנתן לך. הרב חננאל פאטשינו
שאלה: דיווח על שיעורים שלא התקיימו: אני זכאית למימון מספר מסוים של שיעורים פרטיים ממשרד הביטחון, בשל היותי אחות שכולה. אני מקבלת החזרים בהתאם לשעות שעליהן אני מדווחת. האם מותר לי לדווח על שעות שלא מימשתי בפועל?
תשובה: ברור שאין היתר לשקר בכדי לקבל כסף, הן מצד האיסור לשקר, והן מצד גזל, שכן אם משרד הבטחון היה רוצה לתת מענק כספי היה עושה זאת, אך ברור שכוונתו בתגמול המדובר היא אך ורק לעזור בקידום הלימוד של המשפחה, ועל כן אם הכסף אינו מגיע ליעודו הרי שיש בכך גזל. הרב חננאל פאטשינו.
שאלה: פנס ללא חוטי חשמל: האם פנס שעובד ללא חשמל ואין בתוכו חוטי חשמל וכדומה הוא מוקצה?
תשובה: כיצד מאיר הפנס? אם הדלקתו נעשית ע"י מעשה אסור הוא מוקצה.
שאלה: ישיבת בן בראש השולחן: מהו המנהג כשאבא (סבא) בא להתארח בבית בנו הנשוי ואבא לילדים וכו, האם הבן ממשיך לשבת בראש השולחן כמידי שבת בשבתו, או עליו לכבד את אביו לשבת בראש? ומה הדין בקשר לחותן כשבא להתארח אצל החתן, האם יש לכבד בכבוד שווה את האבא ואת החותן, או כבוד אביו גדול יותר, האם מצד החינוך של הילדים זה ר שאני מכבד את האבא שלי יותר מאשר את החותן שלי? אשמח אם הרב יוכל להפנות אותי למספר מקורות.
תשובה: מותר לפנות את המקום, אך לא חייב, כיון שזהו ביתו. (ערוך השולחן ביורה דעה בהלכות כיבוד הורים, מתייחס לשאלה הזו). בדינים אלו, איו הבדל בין האב לחותן, גם על חותן יש דין כיבוד כמו אבא (כפי שאמר דוד על שאול "אבי אבי").
שאלה: מיהו חמורו של משיח: הקשבתי לדברי כבוד הרב שהועברו בשידור מעצרת שהתקיימה בישיבת מרכז הרב. איני בטוח אם הבנתי את דברי כבוד הרב נכון לכן אני מבקש לשאול את הדברים הבאים: כאשר הרב אמר שה"חילונים" הינם חמורו של משיח האם זה כינוי שבח או כינוי גנאי, כאשר הרב ציטט את דברי הרב קוק הקורא לדורנו חמורו של משיח, האם הרב קוק דיבר רק על ה"חילונים"?
תשובה: הרב קוק אמר שהדור של עיקבתא דמשיחא הם חמורו של משיח, שנאמר עליו עני ורוכב על חמור. להיות חמורו של משיח זו זכות גדולה. דהיינו להיות המסייע לבואו של משיח זו כמובן זכות. אך מי שאינו מודע לתפקיד שהוא ממלא הוא בבחינת חמורו של משיח שאין החמור יודע את איזה מטרה הוא משרת. חמורו של משיח הוא הבנין החומרי של העם של הגאולה והמשיח יאיר את האור הרוחני של הגאולה.
שאלה: ברכה על הרחה בטעות: מה הוא הדין לגבי מישהו שיש לו בעיות אף כגון שקשה לו לנשום ולהריח ואינו מתכוון להריח אך הריח בא במקרה לאפו, למשל קרה לי שעברתי על יד פרחים, והריח בא לי לאף וכלל לא התכוונתי להריח, האם גם אז צריך לברך שהרי כבר הרחתי?
תשובה: אם אתה נהנה מהריח, כל עוד אתה מריח, תברך.
שאלה: כתיבה בשבת במד"א: בסוף כל נסיעה במד"א (מקום עבודתי) צריך למלא טפסים שונים הנוגעים למקרה. כיצד ניתן לעשות כך בשבת? חלק מהכתיבה נעשית לפעמים ע"י מחשב.
תשובה: הכי טוב, שתכתוב במחשב (תזין את המחשב) ולא תדפיס, ובמוצאי שבת תדפיס. אפשרות נוספת, לכתוב ביד שמאל או על ידי "עט של שבת",של "צומת".
שאלה: כפרה על אי השבת אבידה: לפני 12 שנה מצאתי בבית הספר סידור וכרטיסיה וזה היה שייך לנערה אחת, אולם התביישתי להחזיר. את הסידור גנזתי לפני כמה שנים ובכרטיסיה אולי השתמשתי. כיצד אני יכול לכפר על כך?
תשובה: מוצא אבידה נחשב כשומר וכל שומר חייב בפשיעה. ולכן, כיון שגנזת את הסידור, והשתמשת בכרטיסיה, עליך למצוא את הבעלים ולשלם להם. (אפשר גם בעילום שם) הרב אברהם זרביב.
שאלה: קינוח בבית הכסא: השו"ע כותב שאסור לאדם לגעת באמה ובפי הטבעת, האם דין זה קיים גם לגבי מקלחת, קינוח בשירותים וכדומה?
תשובה: דין זה קיים גם בשירותים ובמקלחת.
שאלה: נמצא דג עם קשקשת בלי סנפיר: ראיתי לאחרונה שנמצאו דג עם קשקשת ובלי סנפירים(!) שמו - Monopterus cuchia Amphipnous cuchia. א. איך מתמודדים עם זה בפן האמוני? ב. בפן ההלכתי - האם עדיין מותר להשתמש בהיתר ש"אם יש קשקשת יש סנפירים"?
תשובה: מה שח קבעו זו אמת ניצחית שלא ניתנת לשינוי. אם ח קבעו, סימן שמותר. אולי הסנפיר נופל אחר שהיה קודם, יכול להיות שכרגע בזמן גידולו אין לו. כמו שח אומרים שלא צריך שיהיה לו כל הזמן קשקשת. כמו כן, צריך לבדוק האם זה באמת נכון, בגדרים ההלכתיים. הערת המערכת: בעקבות התשובה העירו מספר גולשים כי אכן דג זה נבדק ויש לו סנפיר קטן תחת זנבו, וסנפירי חזה עד לגיל 10 ימים ואחר כך הם נושרים, מה שמספיק כדי שיחשב כשר.
שאלה: מועד עליה לתורה בבר מצווה: בני נולד בי באדר א, וימלאו לו י"ג שנים בי באדר א תשס"ח (יום שבת, פרשת תצווה). בנוסף לעליה לתורה בני מתכוון גם לקרוא את הפרשה חלקה. משום "שלוש עשרה ויום אחד" האם חגיגת העליה לתורה צריכה להיות בי באדר א (שבת פרשת תצווה) או בשבוע שלאחר מכן (י"ז באדר א, שבת פרשת כי תשא)?
תשובה: שלוש עשרה ויום אחד הכוונה שמלאו לו שלוש עשרה שנים מלאות והתחיל את שנת י"ד אפילו בשעה אחת ולכן יום הבר מצוה והעליה לתורה הוא בשבת פרשת תצווה.
שאלה: הקדשות לספר תורה: אישתי ואני כותבים ספר תורה ב"ה, אנחנו לקראת סיום הכתיבה ויש לנו הרבה אנשים שהיינו רוצים להנציחם, האם ניתן להנציח כמה אנשים בספר אחד ואם כן איך לפרסם את ההנצחה בציבור ולמשפחות שאנחנו רוצים להנציח את יקירהם, והאם הזכות והחובה לכתיבת ספר תורה נגרעת מאיתנו במקרה של הנצחה?
תשובה: אפשר להנציח בספר תורה אחד כמה אנשים שרוצים, ואין זה פוגע כלל בזכות שלכם בכתיבת ספר התורה שזכות גדולה היא.
שאלה: כריתת שחלות לבת זוגתי: בת זוגתי אובחנה כנשאית גן הגורם לה להיות בסיכון גבוה לחלות בסרטן שד ושחלה. לאחר התיעצות עם שני רופאים הומלץ לאשתי לבצע ניתוח כריתת שחלות, בת זוגתי בת 35 ואיננו מעונינים בילד נוסף, האם מותר לבצע את הניתוח?
תשובה: משאלתך ניתן להבין שאם הייתם מעוניינים בילד נוסף לא הייתם מקבלים את המלצת הרופאים, כלומר אין כאן פיקוח נפש חמור דיו, האם הבנה זו נכונה?.
שאלה: מי לכנות בתואר רב?: לאחרונה למדתי שהראב"ע התייחס בפרשנותו לפירושיהם של הקראים, ובייחוד לרבי ישועה שהיה קראי. מסתבר שלא תמיד הראב"ע קרא לקראי בתואר רב אלא רק כאשר הסכים לפירושו אז כן, וכאשר לא הסכים - אז לא. ואני תמהה: כיצד ניתן לכנות בתואר "רב" יהודי שמאמין רק במחצית התורה? ובכלל, אילו יהודים אנו רשאים לכנות בתואר "רב?" שהרי אני מכירה אישית כמה וכמה רבנים שאין בידם סמיכה לרבנות, ומנגד כמה כאלה שעברו את מבחני היכל שלמה ואינם מתקראים "רב". ומיהו רב, האם "רב" הוא כינוי שנתנו לאדם תלמידיו?
תשובה: רב הוא ת"ח שהוסמך לרבנות ומנהיג קהילה הנשמעת לפסקיו. לא כל הפרשנים שהראב"ע חולק עליהם הם קראים, הוא חלק גם על פרשנים רבנים ואתם הוא מכה בשם רב.
שאלה: חתונה פעם נוספת?: אישתי לעתיד התגיירה בגיור אורטודוקסי שנינו גרים בארה"ב עו מעט אנחנו מתחתנים, הבעיה שהרב לוחץ לעשות את החופה בהקדם אבל אנחנו רוצים לעשות את החופה בארץ שההורים שלי יראו אותי תחת החופה כי זה מאוד חשוב להם, האם אפשר לעשות חופה בארה"ב ואח"כ לטוס לארץ ולעשות חופה נוספת?
תשובה: הרב צודק אין הצדקה לדחיית החתונה, אבל אתם יכולים לערוך בארץ מסיבה גדולה דומה לחתונה אולם בלי חופה אלא עם טקס יצירתי מכובד אחר.
שאלה: משיח בהיסח הדעת: כתוב בגמרא ששלושה דברים באים בהיסח הדעת: מציאה, משיח ועקרב. אם כך מדוע אנו מתעסקים בגאולה ובדברים המקרבים את הגאולה, מדוע אנו כמהים ומדברים בלי סוף על המשיח, הרי לכאורה הוא צריך לבוא בהיסח הדעת?
תשובה: ודאי שצריך לצפות לישועה, ההבטחה הזו לא פוטרת אותנו מלעשות מה שאנו חייבים. אנו חייבים לגאול את ארצנו, ליישב אותה, להכיל ריבונות שלנו על כל מרחבי ארצנו. וגם אם לא נצליח הקב"ה יסובב את הדברים כך. ההבטחה שהמשיח יבוא בהיסח הדעת, מבלי שנחשוב על זה. אנו צריכים לעשות מה שאנו מסוגלים, ותחול על זה סיעתא דשמיא.
שאלה: מקווה של חב"ד: קרובת משפחה התחילה לטבול במקווה ב"ה. המקווה הקרוב לביתה הוא מקווה של חב"ד, שם היא טבלת לפי הלכות של חב"ד. הקרובת משפחה ספרדיה, בעלה אשכנזי אך ללא מנהגים וגם אינו שומר מצוות. הוא מקבל בהבנה את רצונה של האשה לטבול במקווה האם היא יכולה לטבול לפי מנהגי חב"ד או שעליה לטבול במקווה ספרדי?
תשובה: שהיא תטבול לפי מנהג חב"ד אין בזה שום בעיה.
שאלה: ביכורים בקיבוץ לא דתי: גדלתי בקיבוץ לא דתי, בשנה הבאה דווקא בחג השבועות חוגג הקיבוץ 70 שנה לעלייתו על הקרקע, בהבאת הביכורים ובמפגש הדורות. האם אני יכול להשתתף בשמחת הקיבוץ ביודעי שאינם שומרים על קדושת החג, ומחללים אותו בפרסייה נסיעת טרקטורים, והקרנת סרטים, כמובן שאיני אשתתף בחילול החג אלא בפעילויות המותרות?
תשובה: אל תשתתף, בזה שאתה בא אתה נותן לגיטמציה לדרך הזו לחגיגת חג השבועות, וזו לא דרכינו לציין את חג השבועות בנסיעה על טרקטורים וכו'.
שאלה: הטמנה בדבר המוסיף הבל: לפעמים מבשלים יחד עם החמין אורז או חיטה ולא רוצים שהם יתערבבו עם החמין (מםני שחלק מבני הבית לא אוהבים את החיטה וכו ) אז מכניסים את האורז והחיטה לתוך החמין בתוך שקית נפרדת. האם הדבר נחשב כמטמין בדבר המוסיף הבל בערב שבת?
תשובה: זה לא נקרא הטמנה. כאן מדובר שאתה מבשל את שניהם באותו זמן, כל אחד בנפרד, ולא אחד בגלל השני.
שאלה: נטילת ידים באמצע הסעודה: השו"ע בסימן קסד,ב כותב שאם נגע במקומות מכוסים וכן הלך לשירותים באמצע האכילה הוא צריך ליטול ידיו ולברך על נטילת ידים. המ"ב על הסעיף מזכיר מחלוקת אחרונים ומחלק בין עשית צרכיו שצריך לברך ובין עשית קטנים ונגיעה במקומות שנוטל בלי ברכה. האם אנו הולכים כיום ע"פ פסק זה?
תשובה: נוהגים כך, אם האדם יצא לגדולים, יטול ויברך "על נטילת ידיים", אם רוצה לאכול לחם. אך אם יצא לקטנים, יטול ולא יברך על נטילת ידיים אלא יברך רק "אשר יצר".
שאלה: שם ה  כשם לבת: אשתי עתידה ללדת בעוד חודשיים, אנו מעוניינים לתת לבננו את השם "יה - לי", צירוף המילים "יה" ו "לי" במשמעות אלוקים לי. האם ניתן לתת את השם הזה?
תשובה: בספר קוראי שמו (עמ' 191 ואילך) מביא דעת פוסקי דורנו שמותר לקרוא בשם המכיל אחד משמותיו של הקב"ה. אולם יש להימנע מלקרוא שם לילדים (המכיל אחד משמותיו של הקב"ה) בשם חדש שאינו מופיע בתנ"ך.
שאלה: הצבעה לאיחוד הלאומי-מפד"ל: האם כעת, לאחר שראינו שחבר הכנסת אורלב מציע חוק המתיר תחבורה ציבורית בשבת, יש לאסור ע"פ ההלכה את ההצבעה בבחירות למפלגת המפד"ל, כדי לא להיות שותף בחילול שבת?
תשובה: אמנם דעת רבים שעצתו של אורלב לחוק השבת לא תתקן את המצב. אלא להיפך תגרום לחילול שבת רב יותר. אך כוונתו הלא היא דווקא למען השבת. ולכן לא צריך לפסול לא את האדם ולא את המפלגה. אלא ללבן את הסוגיא ולהראות לו שחוק זה אינו מועיל אלא מזיק. עליך להבין שכדי להשפיע עלינו להיות מאוחדים. כל השואפים לשלמות התורה העם והארץ צריכים להיות מאוחדים ואז נוכל להשפיע ולשנות את המצב לטובה. ואף שבפרטים יש חילוקי דעות אפילו חריפים בכל זאת עלינו לשמור על אחדות בכל הדברים המוסכמים. והדברים המוסכמים הם רבים מאד. אף אחד לא נדרש לוותר על דעתו ולהתפשר בגלל האחדות. האחדות תפקידה ללחום ביחד על כל המשותף והמוסכם.
שאלה: בעיות עם גיסתי: אני נשואה שנתיים, לאדם מדהים הכל ביננו ר, ללא ילדים, אני והוא מנסים להכנס להריון כבר 5 חודשים, בעזרת השם. יש לבעלי אחות שהיא נשואה ויש לה ילד בן שנתיים, העניין, שמרגע שעוד הכרתי את בעלי והינו חברים, אני מרגישה שהיא מקנאת בי מאוד, אני ממש מרגישה את זה, בוחנת את הלבוש שלי, מרכלת עלי, יורדת עלי. במיוחד ביום שישי, בקידוש שבת היא חייבת לרכל על כל העולם, ואני אחת ששונאת לשון הרע, אני מנסה לדון כל אדם לכף זכות לא שופטת אותה והפוכו, אני עזרתי לה מאוד בתקופת הדכאון שהיא היתה והינו די קרובות, אבל לאחר שהיא עברה את התקופה הרעה הפנתה לי גב, ועשתה צחוק בפני המשפחה, על השיחות שעשיתי לה. אני רואה ופוגשת אותה רק בארוחת שבת וידוע לה כי אני מנסה להכנס להריון, אבל בכל יום שישי היא מציקה לי ואומרת תעשו בדיקות, בסוף יצא לכם ילד עם. שלא נדע, או שתהיי בהריון יהיה לך כך, או איך תקראי לבת, בטוח שיהיה לך בת. ואגב, בעלה הוא טיפוס בדיוק כמוה, ובעלי שותק, כי יודע שהיא תרד גם עליו. ובעזרת השם שהקדוש ברוך יפקוד אותי בזרע של קיימא, איך אספר לה? מה עלי לעשות בקשר לכל המצב הזה?
תשובה: את צריכה לומר לה שאת רוצה לדבר איתה שיחה רצינית ביניכם. ולקבוע זמן מתי תדברו. ואז תגידי לה שקשה לך לשמוע ממנה את הדיבורים עליך, זה פוגע בך ומצער אותך. אולי היא לא מרגישה כמה זה מצער אותך. אולי היא עושה את בצחוק או בלי לשים לב אבל לך זה קשה. ואת מבקשת שהיא תדע זאת. אני מניח ששיחה כזאת יכולה מאד להועיל. ואם היא לא תועיל, אולי מוטב שלא תפגשו גם בסעודת שבת. אשמח לשמוע אם עשית כעצתי ומה היתה התוצאה.
שאלה: שתיית חמין במוצאי שבת: שמעתי שיש מנהג כזה במוצאי שבת לשתות חמין כתה למשל ושמעתי שהיו רבנים גדולים שעשו כך, האם נכון לנהוג במנהג זה, ומה טעמו?
תשובה: מוזכר בתלמוד ש"חמין במוצאי שבת - מלוגמא". בדורות הקודמים לא היה מספיק אוכל חם בשבת, וכשהיו שותים חם במוצאי שבת זה היה רפואה. יכול להיות שבדורנו ששותים חם בשבת עצמה, אין חיוב בזה.
שאלה: נתינת ידיים לאחר החופה: הרב כתב בתשובתו שמותר לתת ידיים לאחר החופה בדרך לחדר ייחוד בכל מקום ולא רק בירושלים. אולם ראיתי תשובות של רבנים שאומרים שראוי להימנע מכך משום שאסור להראות חיבה לאישתו ברבים. האם הרב סובר שראוי לכתחילה לתת יד לאחר החופה, או שרק אם מאוד רוצים אז אפשר לסמוך על המקילים ולתת יד?
תשובה: בדרך כלל לא רצוי שזוג נשוי יראה חיבה ביניהם בפני אחרים. ורק נהגו כן לאחר החופה לתת יד ולהכנס לחדר היחוד יד ביד.
שאלה: מכתב לרבנות להסמכת חתן: אני רב צעיר שהסמכתי חתן בהלכות לקראת החתונה. ממה שהבנתי, עלי לאשר זאת בכתב לרבנות. איך עלי לנסח את המכתב?
תשובה: נסח זאת בלשון מובנת וציין בראשי פרקים את הנושאים אותם לימדת את החתן.
שאלה: דעת הרב אריאל בעליה להר הבית : האם נכון שהרב התיר עליה להר הבית?
תשובה: מעולם לא התיחסתי לעליה להר הבית. בספרי באהלה של תורה ח"ד דנתי רק במקרה של עליה למחכמה. כי שם אין חשש כניסה לעזרות. ב"ארגמן" נשמטה בטעות של המדפיס המילה "מחכמה". הטעות תוקנה.
שאלה: קשר תפילין של ראש : קראתי בכתבי הרב קאפח (עמוד 1425) שקשר של תפילין של ראש במקורו היה מרובע וקהילות מסוימות שינו אותו בגלל שדומה לצלב. האם היה מותר להם לשנות הלכה למשה מיסיני?
תשובה: הלכה למשה מסיני שיהיה צורת אות "ד", אך אין הלכה למשה מסיני באיזה אופן לעשות. ואם כן, אין איסור לשנות, כיון שהאות "ד" נשארה.
שאלה: משחקים גנטים כבריאה אלוקית?: קראתי לאחרונה מאמר אקדמי בנוגע ליכולתו של האדם להתערב במעשה הבריאה ו"ליצור בעלי חיים" בעלי תכונות משופרות (כגון חולדה שמדענים "יצרו" המסוגלת להבחין ביתר צבעים מאשר חולדה "רגילה" מסוגלת). במאמר זה הועלת גם השאלה האם יצורים אלו נחשבים "בריאה אלוקית", והאם בעתיד הלא רחוק כאשר לאדם תיהיה אפשרות להשפיע על תכונותיו שלו איך יש להתייחס לכך מבחינה מוסרית. מהי השקפת היהדות בנושא, האם חיות שנוצרו במעבדה (ולמעשה ניתן לומר שע"י בני אדם) נחשבים כבריאה אלוקית, איך זה מסתדר אם העובדה שרק ה הוא זה לתת חיים?
תשובה: הקב"ה יצר את כל היצורים הראשונים ומהם נוצרים כל הדורות הבאים. אם ד' לא היה בורא את כל היכולת באדם להוליד האם האדם היה מוליד? ואם האדם מוליד זה אומר שהאדם ברא אדם? כך חשבה חוה שילדה את הילד הראשון שזה אומר שיש לה כח כמו שיש ל-ד'. בימינו אפשר לפתח מתאים של חולדה חולדה אחרת אבל אי אפשר לפתח מחולדה קוף ולא משתיל של זית נמלה או חולדה. כל הכח שיש לאדם זה להמשיך מה שכבר קיים בפוטנציאל ולשכלל. גם ילד לכל להיות איש טוב או רע בזכות החינוך האם זה אומר שהאדם יצר בריה חדשה? בודאי שלא. תפקיד האדם לעשות כל שביכולתו להיטיב את הבריאה כשם שהוא משקה את המדבר והופך אותו לפרדס. אלה שמשתמשים בכוחם להפוך אדם טוב לרע או ישוב למדבר הם לא ראויים למטרה שנבראו בעצמם להיות אדם טוב.
שאלה: מנהגי אבלות בספירת העומר: כידוע לי, בימי הספירה אין איסור רחיצה בחמין. האם להסתפר (שזה אסור) זה יותר הנאה מרחיצה במים חמים, למה ח החליטו שלהסתפר זה פחות הנאה מרחיצה בחמין אם זה סימן אבלות?
תשובה: ברור שאי אפשר לאסור רחיצה במשך כל ימי הספירה למעלה מחודש. לעומת זאת תספורת אפשר שאדם לא יסתפר במשך חודש ימים.
שאלה: גן פרטי בשמיטה: לאחרונה קניתי דירה חדשה ב"ה. יש בדירה (מאחורה) גינה עם עצי בננה ופומלית. הפירות כבר הבשילו עוד מזמן הדייר האחרון. מה קורה עם הפירות בשנה הבאה (בננות אינם ספיחים?) מותר לאכל אותם, וכן האם מותר לנו "לשפץ" ולטפל בגינה (הוא במצב מוזנח) לשתול דברים חדשים או שמא לחכות עד אחרי שנת השמיטה? ומה עם עצי הנוי, יהיה מותר לי להשקות אותם, ואיך אני נוהג אם הגינה, אני יודע שיש זמנים כגון ט"ו באב או אלול שמותר עד אז לטפל בדברים מה אני עושה, מזמין גנן או עושה זאת בעצמי?
תשובה: א. הבננות שילקטו בשביעית לא יהיו ספיחים אלא קדושים בקדושת שביעית. לכן הם צריכים להיות מופקרים לכל ואפשר לאכלם בזהירות לא להפסידם. הפומלית תהא ג"כ קדושה בקדושת שביעית מתקופת אלול תשס"ח. ב. מותר להשקות עצי נוי בשביעית. ג. כדאי לטפל טוב בגינה כעת על מנת שלא יהיו בעיות בשביעית. מי שיכול לטפל בעצמו יעשה ואם איננו יכול כדאי להזמין גנן דתי שיתן הדרכה נכונה לקראת השביעית. ד. התאריכים שצוינו הם לעניין שתילה ונטיעה, אבל לגביך העיקר הוא טיפול בגינה ואין לתאריכים אלו משמעות מיוחדת. בברכת התורה והארץ הרב יהודה הלוי עמיחי
שאלה: הקפדה על חתונה כשרה: מה הם הדברים עליהם יש להקפיד בזמן נישואים, בכדי שהנישואים והקידושין יהיו כשרים לכל דבר?
תשובה: רבו הפרטים והדינים עליהם יש להקפיד בזמן הקידושין והנישואים, ביניהם שהטבעת תהיה של הבעל, העדים יהיו כשרים וכו'. לכן, הדבר החשוב ביותר שעליו יש להקפיד שאת החופה והקידושין יערוך רב ירא-שמיים ומוסמך לעריכת חופה וקידושין ע"י הרבנות, והוא ידאג להקפיד על כל פרטי הדינים. וכבר אמרו ח במסכת קידושין "כל שאינו בקיא בטיב גיטין וקידושין לא יהיה לו עסק עמהם". הרב יהודה אודסר.